

Smernica č. 40/2016, ktorou sa vydáva

**MANUÁL PRE INFORMOVANIE A KOMUNIKÁCIU**

pre prijímateľov

Operačný program Integrovaná infraštruktúra 2014 – 2020

Ministerstvo dopravy a výstavby SR

Riadiaci orgán pre Operačný program Integrovaná infraštruktúra

Verzia 2.2, platná od 15. 12. 2021

Obsah

[ÚVOD 3](#_Toc87427457)

[1. Povinné nástroje informovania a komunikácie 4](#_Toc87427458)

[2. Odporúčané nástroje informovania a komunikácie 5](#_Toc87427459)

[3. Technické pravidlá používania loga a grafických prvkov 7](#_Toc87427460)

[4. Technické vlastnosti nástrojov informovania a komunikácie 8](#_Toc87427461)

[4.1 Veľkoplošný (dočasný) pútač 8](#_Toc87427462)

[4.2 Stála tabuľa 9](#_Toc87427463)

[4.3 Plagát 10](#_Toc87427464)

[4.4 Webová stránka 11](#_Toc87427465)

[4.5 Označovanie hmotného majetku 12](#_Toc87427466)

[4.6 Propagácia v médiách 13](#_Toc87427467)

[4.7 Informačné materiály, dokumenty a štúdie 13](#_Toc87427468)

[4.8 Informačné podujatia a akcie 14](#_Toc87427469)

[5. Dokumentácia a monitorovacie aktivity 14](#_Toc87427470)

[6. Prechodné ustanovenia 15](#_Toc87427471)

ÚVOD

Manuál pre informovanie a komunikáciu („manuál“) je určený prijímateľom, ktorí získali nenávratný finančný príspevok („NFP“) z Európskych štrukturálnych a investičných fondov („EŠIF“) v Operačnom programe Integrovaná infraštruktúra (OPII). Slúži na zadefinovanie minimálnych štandardov a jednotného postupu v oblasti informovania a komunikácie. Jeho obsahom sú povinnosti v oblasti informovania a komunikácie o projektoch realizovaných za pomoci prostriedkov z OPII, vrátane správneho používania rozšíreného loga Európskej únie („EÚ“) pre OPII (t. j. znaku EÚ s názvom financujúcich fondov a operačného programu), loga Riadiaceho orgánu („RO“) pre OPII, ktorým je Ministerstvo dopravy a výstavby Slovenskej republiky („MDV SR“) a loga Sprostredkovateľského orgánu („SO“), ktorými sú: Ministerstvo investícií, regionálneho rozvoja a informatizácie Slovenskej republiky, Ministerstvo školstva, vedy, výskumu a športu Slovenskej republiky („MŠVVaŠ SR“), alebo Ministerstvo hospodárstva Slovenskej republiky („MH SR“).

OPII je program financovaný z Kohézneho fondu („KF“), Európskeho fondu regionálneho rozvoja („EFRR“) a zo štátneho rozpočtu.

Manuál je vypracovaný v súlade s nariadením Európskeho parlamentu a Rady (EÚ) č. 1303/2013 zo 17. decembra 2013, s Metodickým pokynom Úradu vlády č.16, verzia 4 pre informovanie a komunikáciu Európskych štrukturálnych a investičných fondov a s Komunikačnou stratégiou OPII.

Na základe podpisu zmluvy o poskytnutí nenávratného finančného príspevku („zmluva“) sú prijímatelia počas jej platnosti a účinnosti povinní dodržiavať podmienky pre informovanie a komunikáciu v súlade s platným manuálom. V prípade, že požiadavky v tejto oblasti nebudú splnené, bude Riadiaci orgán/Sprostredkovateľský orgán postupovať v zmysle zmluvy o poskytnutí NFP.

Prijímatelia sú povinní riadiť sa aktuálnou verziou tohto manuálu. Tá je zverejnená na webovom sídle [www.opii.gov.sk](http://www.opii.gov.sk).

**Globálnym cieľom komunikácie OPII** je prostredníctvom efektívneho využívania komunikačných nástrojov zvýšiť povedomie verejnosti o podpore EÚ pre projekty v oblasti dopravy, informatizácie spoločnosti, výskumu, inovácií a zvyšovania konkurencieschopnosti malých stredných podnikov spolufinancované z OPII.

1. Povinné nástroje informovania a komunikácie

Jednou z povinností prijímateľa pri implementácii projektov OPII je v zmysle nariadenia EÚ č. 1303/2013 aj vykonávanie opatrení v oblasti informovania a komunikácie. Nariadenie EÚ č. 1303/2013 definuje v oblasti informovania a komunikácie, okrem povinností RO a SO, aj zodpovednosť prijímateľov v súvislosti s opatreniami zameranými na verejnosť.

Prijímateľ je zodpovedný za zabezpečenie informovania verejnosti a tých, ktorí sa zúčastňujú na projekte, o zdrojoch financovania projektu. Je povinný informovať o EŠIF a o OPII, cez ktorý je alebo bude príslušný projekt realizovaný. Vo všetkých dokumentoch, ktoré sa týkajú realizácie projektu a sú určené pre verejnosť alebo účastníkov projektu, vrátane potvrdení o účasti alebo iných potvrdení, sa uvádza vyhlásenie v tom zmysle, že operačný program je podporovaný fondom alebo fondmi.

Náklady na informovanie a komunikáciu sú oprávnenými nákladmi, pokiaľ spĺňajú podmienky definované v príslušnej výzve/vyzvaní a sú súčasťou rozpočtu projektu.

Všetky informačné a komunikačné aktivity uskutočnené prijímateľom oznamujú podporu poskytnutú projektu z fondov zobrazením:

* rozšíreného loga Európskej únie pre OPII, t.j. znaku EÚ s názvom fondu, z ktorého sú projekty spolufinancované a operačného programu a loga RO a/alebo loga SO.

Ak sa informačné alebo komunikačné aktivity vzťahujú na projekt alebo niekoľko projektov spolufinancovaných z viac ako jedného fondu, odkaz na fond sa nahradí odkazom na EŠIF, pričom musí byť použitý plný tvar slov, nie skratka.

Počas realizácie projektu prijímateľ informuje verejnosť o podpore získanej z fondov tým, že:

* uverejní na svojej webovej stránke (ak taká existuje), krátky opis projektu zodpovedajúci úrovni podpory vrátane jej cieľov a výsledkov a zdôrazní finančnú podporu z EÚ;
* v prípade projektu OPII, ktorý spočíva vo financovaní infraštruktúry alebo stavebných činností s celkovou výškou NFP nad 500 000 EUR, prijímateľ postaví na mieste ľahko viditeľnom verejnosťou dočasný pútač stanovenej veľkosti počas realizácie aktivít projektu. Technické vlastnosti a náležitosti dočasného pútača sú bližšie rozpracované v kapitole 4.1 tohto manuálu – Veľkoplošný (dočasný) pútač;
* s celkovou výškou NFP nad 500 000 EUR,
* označí nadobudnutý dlhodobý hmotný majetok v zmysle kapitoly 4.5 tohto manuálu

Po ukončení realizácie projektu prijímateľ v období udržateľnosti informuje verejnosť o podpore získanej z fondov tým, že:

* najneskôr tri mesiace po ukončení realizácie hlavných aktivít projektu OPII, ktorého celková výška NFP presahuje 500 000 EUR a ktorý spočíva vo financovaní infraštruktúry, stavebných činností alebo v nadobudnutí dlhodobého hmotného majetku s celkovou výškou výdavkov nad 500 000 EUR umiestni prijímateľ na mieste ľahko viditeľnom verejnosťou stálu tabuľu stanovenej veľkosti pre každý projekt. Technické vlastnosti stálej tabule sú v kapitole 4.2 tohto manuálu;
* uverejní na svojej webovej stránke (ak taká existuje), krátky opis projektu zodpovedajúci úrovni podpory vrátane jej cieľov a výsledkov a zdôrazní finančnú podporu z EÚ;
* označí nadobudnutý dlhodobý hmotný majetok v zmysle kapitoly 4.5 tohto manuálu.

|  |  |
| --- | --- |
| **Typ informačného nástroja** | **Typ projektu** |
| Veľkoplošný (dočasný) pútač | Pre infraštruktúrne a stavebné projekty, kde je celková výška NFP vyššia ako 500 000 EUR |
| Stála tabuľa | Pre projekty, kde je celková výška NFP nad 500 000 EUR, ktoré sú infraštruktúrneho a stavebného charakteru a pre projekty spočívajúce v nadobudnutí dlhodobého hmotného majetku, kde je celková výška týchto výdavkov vyššia ako 500 000 EUR |
| Plagát | Pre projekty, kde je celková výška NFP 500 000 EUR a menej a pre projekty s celkovou výškou NFP nad 500 000 EUR, ktoré nie sú infraštruktúrneho a stavebného charakteru. |

1. Odporúčané nástroje informovania a komunikácie

Riadiaci orgán odporúča aj ďalšie nástroje/opatrenia pre zabezpečenie informovania a komunikácie o realizovanom projekte zo strany prijímateľa:

1. umiestniť plagáty v sídle prijímateľa;
2. priebežne aktualizovať informácie o projekte, stave jeho realizácie a dosiahnutých míľnikoch na webovej stránke prijímateľa a na sociálnych sieťach. Zvláštnu pozornosť venovať prínosom projektu a zlepšeniam, ktoré prinesie občanom a verejnosti. Odporúča sa okrem textových informácií umiestniť aj bannery upozorňujúce na prebiehajúci alebo už zrealizovaný projekt. Publicitu projektov, pri ktorých je predpoklad vysokého záujmu verejnosti, je možné realizovať aj prostredníctvom samostatnej webovej stránky projektu (viď bližšie kap. 4.4 tohto manuálu);
3. vydať a distribuovať informačné a komunikačné materiály (publikácie, brožúry, letáky), ktoré budú informovať nielen o priebehu projektu, ale aj o jeho výstupoch a predpokladaných prínosoch pre verejnosť;
4. vydávať tlačové správy/publikovať články o projekte pri každom významnom pokroku v realizácii projektu, resp. pri dosiahnutí určitého významného míľnika v projekte, minimálne však pri začatí a ukončení realizácie hlavných aktivít projektu. Odporúča sa vopred informovať verejnosť o obmedzeniach (dopravných, funkčných) počas realizácie projektu;
5. zorganizovať informatívne podujatia ako napr. konferencie, semináre, workshopy a výstavy o projekte. Pri veľkých a národných projektoch je mimoriadne odporúčané zvolanie tlačovej konferencie pri začatí realizácie hlavných aktivít projektu. Pri stretnutiach s cieľovými skupinami (projektovými partnermi, verejnosťou či médiami) je odporúčané distribuovať tlačené a elektronické informačné materiály a propagačné predmety;
6. informovať o prebiehajúcom projekte v národných alebo lokálnych médiách (online, tlač, rozhlas a televízia), či už formou PR alebo inzerovania alebo komplexných reklamných kampaní;
7. po ukončení realizácie projektu podporiť znalosť o výsledkoch projektu tlačovou konferenciou, PR článkami, resp. inzerciou v médiách (TV, rozhlas, tlač, online). Na zabezpečenie informovania a komunikácie o projekte je vhodné využiť okrem celoslovenských aj miestne a regionálne médiá.

Rozsah a formu použitia vyššie uvedených informačných nástrojov v rámci jednotlivých projektov OPII je odporúčané konzultovať s RO a SO ad hoc ešte pred predložením predmetných žiadostí o NFP na RO a SO. V prípade projektov v prioritných osiach 1 – 6 konkrétna aplikácia informačných nástrojov uvedených v bodoch c) až g) tejto kapitoly počas realizácie/udržateľnosti projektu **podlieha ex-ante písomnej/elektronickej autorizácii RO**, t.j. bez predchádzajúceho súhlasu RO nie je možné distribuovať informačné materiály o projekte, vydávať tlačové/PR správy a organizovať informatívne podujatia. Autorizácii zo strany RO podlieha najmä samotný **vecný obsah informačných nástrojov** (t.j. vecný obsah informačných materiálov /podujatí / tlačových - PR správ pred ich publikovaním verejnosti).

1. Technické pravidlá používania loga a grafických prvkov

V zmysle nariadenia EÚ č. 1303/2013 má riadiaci orgán, sprostredkovateľský orgán a prijímateľ povinnosť dodržiavať základné princípy jednotnej prezentácie definované v Dizajn manuáli OPII, čím bude podporovaná vizuálna identita operačného programu počas celého programového obdobia. Dizajn manuál ako aj logá na stiahnutie sú súčasťou prílohy č. 1 a sú prístupné aj na webovom sídle [www.opii.gov.sk](http://www.opii.gov.sk).

Na komunikáciu financovania z prostriedkov EŠIF sa používa predovšetkým znak Európskej únie doplnený názvom Európska únia, označením fondu (Kohézny fond, Európsky fond regionálneho rozvoja alebo Európske štrukturálne a investičné fondy) a názov OP Integrovaná infraštruktúra 2014 – 2020 (ďalej len „**rozšírené logo EÚ pre OPII**“). **Rozšírené logo EÚ pre OPII sa prioritne používa s logom MDV SR.** V prípade projektov prioritných osí 7 až 13 sa logo MDV SR môže **nahradiť alebo doplniť** logom príslušného sprostredkovateľského orgánu. **Nie je žiaduce, aby okrem rozšíreného loga EÚ pre OPII, loga riadiaceho orgánu, prípadne loga sprostredkovateľského orgánu boli zobrazované na informačných a propagačných materiáloch ďalšie logá.** Názvy spolupracujúcich subjektov alebo prijímateľa je možné uvádzať v textovej forme, nie vo forme loga.

Pre všetky nástroje definované v časti 1. a 2. zároveň platí, ak nie je zadefinovaný presný formát informačného materiálu, tak:

1. rozšírené logo EÚ pre OPII je vždy zreteľne viditeľné a umiestnené na nápadnom mieste, vždy ako prvé zľava. Jeho veľkosť musí byť primeraná vzhľadom na veľkosť použitého materiálu alebo dokumentu;
2. z dôvodu zabránenia zvýšenej propagácie samotného prijímateľa musia byť informácie o prijímateľovi obmedzené na uvedenie názvu prijímateľa, kontaktu na prijímateľa. Iné stručné informácie o prijímateľovi je možné uviesť iba v súvislosti s popisom aktivít projektu;
3. názov projektu, hlavný cieľ činnosti podporovanej projektom, znak EÚ spolu s odkazom na Európsku úniu a na fond alebo fondy zaberajú prinajmenšom 25 % plochy tabule alebo pútača.

V prípade drobných propagačných predmetov (napr. pero, šnúrka na mobil, USB kľúč) sa povinnosť uviesť odkaz na fond neuplatňuje. Znamená to, že znak EÚ sa použije len s odkazom na EÚ (text: Európska únia). Vo výnimočných prípadoch pri drobných predmetoch, na ktoré sa nezmestí odkaz na EÚ, resp. by bol nečitateľný, je možné použiť len znak EÚ.

Rozšírené logo EÚ pre OPII sa na webových stránkach zobrazuje vždy vo farbe. Rozšírené logo EÚ pre OPII je pri návšteve webovej stránky (prípadne jej časti o projekte EÚ) vždy viditeľné v rámci plochy zobrazenej digitálnym zariadením bez toho, aby sa používateľ musel posúvať na webovej stránke smerom nižšie. Prijímateľom je odporúčané umiestniť povinné logá v hlavičke webovej stránky.

Na všetkých ostatných médiách sa farba použije vždy, keď je to možné, pričom čiernobiela verzia sa nevylučuje, ale môže sa používať iba v odôvodnených prípadoch pri zachovaní vizualizácie znaku (napr. čiernobiela verzia inzercie).

1. Technické vlastnosti nástrojov informovania a komunikácie
   1. Veľkoplošný (dočasný) pútač

**Časové podmienky inštalácie veľkoplošného pútača**

Od začatia fyzickej realizácie aktivít projektu a počas celej doby realizácie aktivít projektu prijímateľ zabezpečí osadenie veľkoplošného pútača na mieste realizácie aktivít projektu, ktorý spĺňa tieto podmienky kumulatívne:

* celková výška NFP poskytnutého na projekt presahuje 500 000 EUR;
* projekt spočíva vo financovaní infraštruktúry alebo stavebných činností.

**Rozmery a umiestnenie veľkoplošného pútača**

Prijímateľ umiestni dočasný pútač na mieste realizácie projektu ľahko viditeľnom verejnosťou. Ak sú predmetom projektu stavebné činnosti, ktoré sa nevykonávajú na jednom súvislom území, ale sa vykonávajú na rozličných miestach (napr. rekonštrukcia rôznych úsekov cestnej infraštruktúry), tak prijímateľ je povinný umiestniť veľkoplošný pútač na každom z týchto samostatných miest realizácie hlavných aktivít projektu.

Rozmery pútača, ako aj ich počet, budú prispôsobené charakteru projektu a výške NFP schválenej na projekt.

* Minimálne rozmery pútača sú 2500 x 1500 mm.

**Na pútači musia byť uvedené** nasledovné informácie, pričom spolu budú zaberať prinajmenšom 25 % plochy pútača:

* názov projektu;
* hlavný cieľ projektu s odkazom: „Cieľ :“;
* rozšírené logo EÚ pre OPII, pričom sa použije verzia s pomenovaným fondom, z ktorého je projekt spolufinancovaný. (V prípade, ak je projekt spolufinancovaný z viacerých fondov, použije sa: „Európske štrukturálne a investičné fondy“);
* logo RO s odkazom: „Riadiaci orgán“ a/alebo logo sprostredkovateľského orgánu s odkazom „Sprostredkovateľský orgán“.

**Pútač môže obsahovať:**

* text vysvetľujúci spoluúčasť EÚ: „Projekt je spolufinancovaný Európskou úniou“;
* druh projektu (veľký alebo národný projekt);

a informácie súvisiace s OPII:

* odkaz na webovú stránku;
* názov spolupracujúceho subjektu s odkazom: „V spolupráci s/so:“
* názov prijímateľa s odkazom: „Prijímateľ:“;
* názov zhotoviteľa projektu s odkazom: „Zhotoviteľ:“;
* dátum začatia a ukončenia projektu zo Zmluvy o dielo (vo formáte mm/rrrr – mm/rrrr);
* stavebný dozor;
* stručnú textovú charakteristiku predmetu realizovaného projektu;
* fotodokumentáciu stavu pred začatím realizácie projektu a stavu po dokončení projektu a i;
* zazmluvnená výška NFP.

Vzor veľkoplošného pútača je súčasťou prílohy č. 1 Dizajn manuál OPII.

* 1. Stála tabuľa

**Časové podmienky inštalácie stálej tabule**

Prijímateľ zabezpečí inštaláciu stálej tabule najneskôr do 3 mesiacov od ukončenia realizácie aktivít projektu, pri ktorom sú kumulatívne splnené nasledovné podmienky:

* celková výška NFP poskytnutého na projekt presahuje 500 000 EUR,
* projekt spočíva vo financovaní infraštruktúry alebo stavebných činností alebo v nadobudnutí dlhodobého hmotného majetku v celkovej výške týchto výdavkov nad 500 000 EUR.

Pokiaľ je stála tabuľa oprávneným výdavkom, prijímateľ je povinný inštalovať stálu tabuľu ešte pred ukončením realizácie aktivít projektu tak, aby bolo možné jej osadenie overiť v rámci kontroly na mieste vykonávanej kontrolným subjektom.

Stála tabuľa musí byť inštalovaná najmenej po dobu piatich rokov od ukončenia realizácie projektu.

**Rozmery a umiestnenie stálej tabule**

* Stála tabuľa sa umiestňuje na dobre viditeľnom mieste projektu (na novopostavených, alebo zrekonštruovaných objektoch), ktoré sú prístupné širokej verejnosti (inštitúcia, budova, objekt slúžiaci na podnikanie, atď.) tak, aby nenarušila ráz a charakter objektu s ohľadom predovšetkým na historické a stavebné prvky.
* Stála tabuľa musí mať rozmer minimálne 300 x 400 mm (alebo 400 x 300 mm).
* Musí mať trvanlivé vyhotovenie, pričom odporúčanými materiálmi sú napr. leštený kameň, sklo, bronz alebo iný kov, plast a pod.

**Na stálej tabuli musia byť uvedené** nasledovné informácie, pričom spolu budú zaberať prinajmenšom 25 % plochy tabule:

* názov projektu;
* stručný popis hlavného cieľa projektu s odkazom: „Cieľ :“;
* rozšírené logo EÚ pre OPII, pričom sa použije verzia s pomenovaným fondom, z ktorého bol projekt spolufinancovaný (v prípade, ak je projekt spolufinancovaný z viacerých fondov, použije sa: „Európske štrukturálne a investičné fondy“);
* logo RO a/alebo logo príslušného SO.

**Stála tabuľa môže obsahovať:**

* text vysvetľujúci spoluúčasť EÚ: „Projekt bol spolufinancovaný Európskou úniou“;
* odkaz na webovú stránku OPII;
* stručnú textovú charakteristiku predmetu realizovaného projektu;
* odkaz na webovú stránku projektu, ak je relevantné;
* fotodokumentáciu alebo vizualizáciu projektu a iné;
* druh projektu (veľký alebo národný projekt);
* dátum ukončenia projektu vo formáte mesiac a rok;
* názov spolupracujúceho subjektu s odkazom „V spolupráci s/so:“;
* názov prijímateľa s odkazom: „Prijímateľ:“;
* zazmluvnenú výšku NFP.

Vzor stálej tabule je súčasťou prílohy č. 1 Dizajn manuál OPII.

* 1. Plagát

**Časové podmienky inštalácie plagátu**

Pri projektoch, ktorých celková výška NFP nepresahuje 500 000 EUR a pri projektoch s celkovou výškou NFP nad 500 000 EUR, ktoré nie sú infraštruktúrneho a stavebného charakteru (čiže napr. aj obstaranie dlhodobého hmotného majetku), prijímateľ zabezpečí inštaláciu plagátu alebo jeho ekvivalentnej formy, ktorý bude vyvesený počas realizácie projektu.

**Rozmery a umiestnenie plagátu**

Prijímateľ umiestni plagát na ľahko viditeľnom mieste realizácie projektu (na novopostavených, alebo zrekonštruovaných objektoch), ktoré sú prístupné širokej verejnosti (napr. vstupné priestory budovy, objektu slúžiacemu na podnikanie, alebo na strojoch, atď.).

Rozmery plagátu budú minimálne formátu A3, t.j. 420 x 297 mm a veľkosť písma je minimálne Calibri Regular 14 pt.

Ekvivalentnou formou sa rozumie aj umiestnenie na obrazovke s minimálnou uhlopriečkou 140 cm (55“), pričom jeden projekt musí byť prezentovaný na obrazovke neprerušovane minimálne 30 sekúnd.

**Na plagáte musia byť uvedené** nasledovné informácie**,** pričom spolu budú zaberať prinajmenšom 25 % plochy tohto plagátu:

* názov projektu;
* hlavný cieľ projektu s odkazom: „Cieľ :“
* zazmluvnená výška NFP s odkazom: „Nenávratný finančný príspevok:“;
* rozšírené logo EÚ pre OPII, pričom sa použije verzia s pomenovaným fondom, z ktorého bol projekt spolufinancovaný. V prípade ak je projekt spolufinancovaný z viacerých fondov použije sa: „Európske štrukturálne a investičné fondy“;
* logo RO s odkazom: „Riadiaci orgán“ a/alebo logo sprostredkovateľského orgánu s odkazom „Sprostredkovateľský orgán“.

**Plagát môže obsahovať:**

* text vysvetľujúci spoluúčasť EÚ: „Projekt je spolufinancovaný Európskou úniou“;
* druh projektu;
* odkaz na webovú stránku OPII [www.opii.gov.sk](http://www.opii.gov.sk);
* v prípade projektov prioritných osí 7 – 13 odkaz na webovú stránku [www.mirri.gov.sk](http://www.mirri.gov.sk) alebo [www.opvai.sk](http://www.opvai.sk);
* názov spolupracujúceho subjektu s odkazom „V spolupráci s/so:“;
* názov prijímateľa s odkazom „Prijímateľ“;
* zazmluvnený dátum začatia a ukončenia projektu (vo formáte mm/rrrr – mm/rrrr);
* stručnú textovú charakteristiku predmetu realizovaného projektu;
* fotodokumentáciu stavu pred začatím realizácie projektu a stavu po dokončení projektu alebo fotografiu z realizácie projektu;
* odkaz na webovú stránku projektu.

Vzor plagátu je súčasťou prílohy č. 1 Dizajn manuál OPII.

* 1. Webová stránka

Každý prijímateľ NFP je povinný uverejniť **na svojej webovej stránke**, ak takáto existuje, stručný opis projektu vrátane popisu cieľov a očakávaných výsledkov projektu so zdôraznením finančnej podpory z EÚ prostredníctvom OPII. Mal by uvádzať aj očakávané prínosy projektu vzhľadom na výsledkovú orientáciu programového obdobia 2014 – 2020.

Zverejnená informácia musí obsahovať minimálne:

* rozšírené logo EÚ pre OPII vo farbe, pričom pri návšteve webovej stránky je logo viditeľné v rámci plochy zobrazenej digitálnym zariadením bez toho, aby sa používateľ musel posúvať smerom nižšie;
* názov prijímateľa;
* názov projektu;
* miesto realizácie projektu;
* výšku zazmluvneného NFP;
* stručný opis projektu;
* text: „Informácie o Operačnom programe Integrovaná infraštruktúra 2014 – 2020 nájdete na [www.opii.gov.sk](http://www.opii.gov.sk)“.

Ďalšie odporúčané zverejnené informácie:

* priebežne aktualizované informácie o projekte a jeho aktivitách;
* fotogalériu;
* hypertextový odkaz na detail projektu na verejnej stránke www.itms2014.sk;
* hypertextový odkaz na [www.mirri.gov.sk](http://www.mirri.gov.sk) alebo [www.opvai.sk](http://www.opvai.sk) v prípade, že ide o projekty prioritných osí 7 – 13;
* hypertextový odkaz na webové sídlo Centrálneho koordinačného orgánu: [www.eufondy.sk](http://www.eufondy.sk);
* iné odkazy na webové stránky relevantných subjektov alebo s pridanou informačnou hodnotou k projektu.

V prípade projektov prioritných osí 1 – 6 zriadenie **samostatnej webovej stránky** spojenej s projektom (vrátane grafického dizajnu, štruktúry a samotného obsahu) je podmienené predchádzajúcim písomným/elektronickým súhlasom RO.

Príslušná webová stránka projektu musí obsahovať min. rovnaké náležitosti ako web stránka prijímateľa (vrátane odkazu na webovú stránku prijímateľa).

Zverejňovanie informácií musí rešpektovať princípy na zabezpečenie ich prístupnosti aj pre osoby so zdravotným postihnutím. Informácie musia byť dobre viditeľné, čitateľné a dostupné priamo z hlavnej stránky, pričom navigácia k informáciám o projekte musí byť aj pre nového návštevníka zreteľná a intuitívna.

* 1. Označovanie hmotného majetku

Pri označovaní obstaraného dlhodobého majetku je potrebné využiť plagáty, štítky, samolepky, prípadne pečiatky. Každý jednotlivý hmotný predmet musí byť označený adekvátnym spôsobom.

Rozmerovo väčší majetok (napr. výrobné linky, dopravné prostriedky a pod.), ako aj iný hmotný majetok nadobudnutý z prostriedkov projektu, musí byť označený:

* rozšíreným logom EÚ pre OPII, pričom sa použije verzia s pomenovaným fondom, z ktorého bol projekt spolufinancovaný.

Výnimku tvorí kancelársky nábytok a technika (napr. osobný počítač, mobilný telefón) a reklamné predmety financované z projektov prioritných osí 8 a 13. V tomto prípade sa na označenie hmotného majetku môže použiť aj:

* logo EÚ s odkazom na EÚ.

Tieto informácie musia byť umiestnené na všetkých predmetoch obstaraných v rámci projektu financovaného z prostriedkov EÚ.

Označenie musí byť umiestnené na najviac viditeľnom mieste (napr. na stroji v oblasti, kde je stroj obsluhovaný pracovníkmi).

Označenie musí byť **veľkosťou** adekvátne hodnote majetku a tiež **rozmerom** majetku. To znamená, že u rozmerovo väčších druhov majetku sa odporúča použiť plagát, prípadne iná forma označenia obsahujúca všetky definované povinné náležitosti a pri rozmerovo menších druhoch majetku postačí na zabezpečenie publicity samolepka, štítok alebo pečiatka.

Majetok, pri ktorom je jeho označenie komplikované (napr. umelecké dielo, majetok v sterilnom laboratóriu a pod.), prijímateľ zabezpečí aplikáciu iného možného spôsobu označenia, t.j. zabezpečí umiestnenie adekvátneho informačného nástroja (napr. plagátu) či už v blízkosti majetku, prípadne na inom viditeľnom a vhodnom mieste (napr. pri vstupe do miestnosti a pod.).

Spotrebný materiál – t.j. materiál, ktorý je v zmysle platnej legislatívy definovaný ako spotrebný, nie je potrebné označovať.

Ak RO alebo SO nerozhodne inak, je prijímateľ povinný, v prípade ak sú odpisy oprávneným výdavkom prijímateľa, označiť jednotlivé odpisované hnuteľné veci určeným spôsobom tak, aby nemohli byť zamenené s inou vecou od začatia realizácie hlavných aktivít projektu do skončenia obdobia udržateľnosti projektu. Uvedená povinnosť prijímateľa sa analogicky vzťahuje aj na hnuteľné veci, ktoré sú predmetom finančného alebo operatívneho prenájmu od začiatku doby prenájmu do skončenia operatívneho prenájmu, resp. obdobia udržateľnosti projektu v prípade finančného prenájmu.

Prijímateľ je dodržanie týchto povinností povinný zdokumentovať.

* 1. Propagácia v médiách

Prijímateľ, ktorý sa rozhodne zabezpečovať informovanie a komunikáciu o projekte prostredníctvom médií (napr. prostredníctvom TV alebo rozhlasu, internetovej reklamy, printových médií – inzercia, PR články alebo iného využitia internetu, okrem webového sídla prijímateľa a pod.) musí zabezpečiť, že všetky mediálne výstupy budú obsahovať minimálne rovnaké údaje ako je požadované pre Informačné materiály uvedené v časti 4.7.

V mediálnych výstupoch musia byť uvedené minimálne nasledovné informácie:

* rozšírené logo EÚ pre OPII, pričom sa použije verzia s pomenovaným fondom, z ktorého bol projekt spolufinancovaný. V prípade ak je projekt spolufinancovaný z viacerých fondov použije sa: „Európske štrukturálne a investičné fondy“;

V TV, printových médiách, na internete a pod. musia byť vyššie uvedené povinné informácie uvedené vo vizuálnej podobe a v plnom znení, nie formou skratiek. V prípade rozhlasových výstupov musí odznieť jasná audio informácia o pomoci z prostriedkov financujúceho fondu EÚ v rámci OPII, z ktorých bola kampaň financovaná. V prípade, že informačné alebo propagačné nástroje informujú alebo odkazujú na viacero projektov spolufinancovaných z viac ako jedného fondu je odporúčané použiť odkaz na: „Európske štrukturálne a investičné fondy“. Príklad audio informácie: „Tento projekt je spolufinancovaný z prostriedkov Európskeho fondu regionálneho rozvoja v rámci Operačného programu Integrovaná infraštruktúra“.

V prípade financovania veľkých komunikačných kampaní zahŕňajúcich napríklad televízne, online, rozhlasové vysielanie, podujatia a vonkajšiu reklamu **podlieha celá kampaň ex-ante písomnej/ elektronickej autorizácii RO** (manažér pre informovanie a komunikáciu OPII), t.j. bez predchádzajúceho súhlasu RO nie je možné vysielať televízne a rozhlasové spoty alebo online kampaň.

* 1. Informačné materiály, dokumenty a štúdie

Pri realizácii projektu prijímateľ môže zhotovovať aj rôzne printové a elektronické informačné materiály ako aj dokumenty vyrábané v súvislosti s realizáciou schváleného projektu (napr. prezenčné listiny, pozvánky, certifikáty o absolvovaní aktivity, učebnice, vedecké texty a publikácie a pod.).

Na printových informačných materiáloch a dokumentoch musí byť uvedené:

• rozšírené logo EÚ pre OPII, pričom sa použije verzia s pomenovaným fondom, z ktorého bol projekt spolufinancovaný.

Zobrazenie loga musí byť umiestnené na všetkých informačných materiáloch a dokumentoch, informujúcich cieľové skupiny projektu a/alebo verejnosť o realizovanom projekte financovanom z prostriedkov EÚ a SR a musia byť viditeľne vyznačené minimálne na prvej/titulnej strane materiálu/dokumentu.

Vo vedeckých textoch a publikáciách sa v časti „Poďakovania“ („Acknowledgement“) povinne deklaruje príslušnosť projektu. Text ďakovného odkazu v publikáciách, zborníkoch a pod. sa odporúča použiť v nasledovnom znení: „Táto publikácia vznikla vďaka podpore v rámci Operačného programu Integrovaná infraštruktúra pre projekt: (názov projektu), spolufinancovaný zo zdrojov Európskeho fondu regionálneho rozvoja.“ Resp. sa použije názov fondu, z ktorého bol projekt financovaný. [[1]](#footnote-1)

* 1. Informačné podujatia a akcie

Ak prijímateľ organizuje informačné podujatie z prostriedkov EŠIF, ako napr. konferencie, semináre, workshopy a výstavy o projekte alebo tlačové konferencie, je povinný toto podujatie označiť plagátom v minimálnej veľkosti A3. Povinné náležitosti plagátu sú uvedené v časti 4.3 tohto manuálu. Pri organizácii informačných podujatí sa môže použiť čiernobiela verzia plagátu.

Všetky súvisiace dokumenty spojené s touto aktivitou (napr. pozvánky, prezenčné listiny, zborníky prezentácií a pod.) musia obsahovať rozšírené logo EÚ pre OPII.

Pri organizácii online informačných podujatí z prostriedkov EŠIF, ako napr. konferencie, semináre, workshopy a pod., je prijímateľ povinný v obraze/v zázname z online podujatia zabezpečiť viditeľné zobrazenie znaku EÚ v pozadí moderátora/prezentujúceho v jednej z určených možností:

- v online prevedení – grafika v obraze

- vlajka EÚ (napr. stolová)

- roll-up stena so znakom EÚ

- popup stena so znakom EÚ

- plagát so znakom EÚ

- adekvátne reprezentatívne propagačné predmety, informačné materiály so znakom EÚ

Použitie rozšíreného loga EÚ pre OPII definuje príloha č. 1 Dizajn manuál OPII.

1. Dokumentácia a monitorovacie aktivity

S cieľom zabezpečiť efektívnu informovanosť o projekte a jeho výsledkoch širšej verejnosti je žiaduce, aby v prípade veľkých a národných projektov každý prijímateľ NFP priebežne vytváral fotodokumentáciu a/alebo audiovizuálne záznamy o zrealizovaných aktivitách projektu. Fotodokumentácia a audiovizuálne záznamy musia byť vytvorené v primeranej propagačnej kvalite a musia mať zároveň výpovednú schopnosť o hlavných aktivitách projektu (napr. dostatočne viditeľné označenie územia, hlavných účastníkov, aktivitách a pod.), prijímateľ zabezpečí aj súhlasy dotknutých osôb v zmysle GDPR, ak je to relevantné. Súčasťou fotodokumentácie musí byť stručný popis fotografií. Fotodokumentácia musí zahŕňať aj záznamy informačných označení projektov a objektov. Fotodokumentácia musí byť primeraná rozsahu a charakteru aktivít projektu.

Prijímateľ predloží uvedenú dokumentáciu RO/SO v rámci prílohy k monitorovacej správe projektu počas realizácie aktivít projektu, ako aj k monitorovacej správe projektu pri ukončení realizácie aktivít projektu. Prijímateľ si je zároveň vedomý, že poskytnutá fotodokumentácia môže byť pre účely ďalšej propagácie projektu použitá priamo Riadiacim orgánom alebo sprostredkovateľským orgánom bez predchádzajúceho informovania prijímateľa.

1. Prechodné ustanovenia

Európska komisia rozhodla o schválení zlúčenia Operačného programu Integrovaná infraštruktúra s Operačným programom Výskum a inovácie v rámci programového obdobia 2014 – 2020 s  účinnosťou od 13. 12. 2019.

V období od 13. 12. 2019 do nadobudnutia účinnosti aktualizovanej riadiacej dokumentácie v oblasti informovania a komunikácie v zmysle zlúčenia Operačného programu Integrovaná infraštruktúra s Operačným programom Výskum a inovácie, sú prijímatelia, ktorých projekty boli schválené v rámci Operačného programu Výskum a inovácie, povinní zabezpečiť publicitu projektu podľa doteraz platnej a účinnej riadiacej dokumentácie Operačného programu Výskum a inovácie v súlade s platnou a účinnou zmluvou o poskytnutí nenávratného finančného príspevku (uvedené sa vzťahuje len na projekty, ktorých zmluvy o poskytnutí nenávratného finančného príspevku nesú znaky publicity zanikajúceho OP VaI).

Prijímateľ je povinný postupovať v zmysle aktualizovanej riadiacej dokumentácie OPII odo dňa nadobudnutia jej účinnosti. Všetky úkony vyplývajúce z práv a povinností prijímateľa v zmysle doteraz platnej a účinnej riadiacej dokumentácie sa budú posudzovať podľa jej ustanovení. Splnenie povinnosti prijímateľa v oblasti informovania a komunikácie sa posudzuje s ohľadom na časový aspekt vzniku tejto povinnosti a jeho preukázaného plnenia v danom čase zo strany prijímateľa.

Plnenie povinností v oblasti informovania a komunikácie vyplývajúce zo zmluvy o poskytnutí nenávratného finančného príspevku prijímateľmi do zlúčenia operačných programov ostáva nedotknuté.

V súvislosti so vznikom Ministerstva investícií, regionálneho rozvoja a informatizácie Slovenskej republiky, ktoré preberá práva a povinnosti Úradu podpredsedu vlády pre investície a informatizáciu od 1. 7. 2020, sú prijímatelia povinní zabezpečiť publicitu projektu podľa doteraz platnej a účinnej riadiacej dokumentácie OPII až do nadobudnutia účinnosti aktualizovanej riadiacej dokumentácie v oblasti informovania a komunikácie a v súlade s platnou a účinnou zmluvou o poskytnutí nenávratného finančného príspevku.

Prijímateľ je povinný postupovať v zmysle aktualizovanej riadiacej dokumentácie OPII odo dňa nadobudnutia jej účinnosti. Všetky úkony vyplývajúce z práv a povinností prijímateľa v zmysle doteraz platnej a účinnej riadiacej dokumentácie sa budú posudzovať podľa jej ustanovení. Splnenie povinnosti prijímateľa v oblasti informovania a komunikácie sa posudzuje s ohľadom na časový aspekt vzniku tejto povinnosti a jeho preukázaného plnenia v danom čase zo strany prijímateľa.

V prípade, ak postupovanie podľa aktualizovanej riadiacej dokumentácie OPII v oblasti informovania a komunikácie nebude pre prijímateľa predstavovať dodatočné finančné náklady (napr. výmena loga na web stránke), odporúča sa riadiť aktualizovanou riadiacou dokumentáciou bez ohľadu na časový aspekt vzniku tejto povinnosti (a teda aj spätne).

1. V rámci výziev s oprávnenými aktivitami pred podpisom Zmluvy o NFP môže byť „Poďakovanie“ zverejnené na webovom sídle Prijímateľa v odporúčanej forme s uvedeným názvu článku, resp. zoznamu článkov, ktoré boli spolufinancované zo zdrojov Európskeho fondu regionálneho rozvoja. [↑](#footnote-ref-1)